**cai în umbre**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

-ia-ți umbra de căpăstru și pleacă

ești un armăsar prea bleg pentru mine

îmi spuneai tu

dându-mi să mănânc din șalele tale

cabrate,

-în afară de asta

ți-am pus coarne de lopătar

încă de când visai iepe verzi pe pereți

-ia-ți umbra de cabalin și pleacă

îmi spuneai,

îți tremură zăbala în gură

când mă săruți pe crupe

și ești deșelat de vicisitudini

nu cunoști profunzimea eternului

în concepția femeilor sirepe

și nu știi să tragi în ham

pentru doi

-ia-ți hainele de cal și pleacă odată

în buiestru

nechezai tu în două picioare

în timp ce puneai șeaua

pe un june prim,

-ai coama și copitele cărunte

și rănile tale încep să mă doară

și pe mine uitându-mă în urmă pe cer

când încercai să mă paști

în galop